### Beslutningstema

I denne sag træffer Teknik- og Miljøudvalget beslutning om justering af stiprioriteringsmodellen.

### Historik

Teknik- og Miljudvalget er løbende orienteret om indkomne borgerønsker om nye cykelstier og den aktuelle rangeringsliste. Seneste på udvalgsmødet i august 2022.

### Sagsfremstilling

Den seneste rangering af cykelstiprojekter dateret 3. august 2022 foreslås revideret. Forvaltningen har gennemgået rangeringslisten, og efter vurdering er der enkelte projekter, som forvaltningen foreslår skal udgå.

Forvaltningen har derfor udarbejdet et nyt forslag til, hvilke stiprojekter, der skal indgå på listen.

I arbejdet med det nye forslag er alle trafikplaner for centerbyerne og de godkendte udviklingsplaner for landdistrikterne blevet gennemgået for ønsker til anlæg af stier. Derudover er der set på sammenhæng med det eksisterende stinet og på at skabe cykelforbindelser mellem byerne. Der er indarbejdet syv nye forslag, som forvaltningen har vurderet giver sammenhæng i rutenettet.

Den foreslåede rangeringsliste skelner ikke mellem stianlæg i byer og langs landeveje i åbent land. Forvaltningen foreslår, at der fremover udarbejdes to prioriteringslister for henholdsvis by og land.

De øverste fire stiforslag på den nye rangeringsliste er forslag til cykelstier i byer, og ligger så højt på listen på grund af de korte strækninger. Såfremt der udarbejdes en liste for by og land, vil de fire projekter rykkes til listen for byer.

Alle indkomne borgerønsker til nye stier er ligeledes indarbejdet i den nye rangeringsliste. Der foreslås, at der fremover præsenteres én gang årligt alle nye indkomne borgerønsker sammen med forvaltningens vurdering af ønskerne for Teknik- og Miljøudvalget, som derefter beslutter, om de enkelte borgerforslag skal optages på prioriteringslisten.

Beslutning fra Teknik- og Miljøudvalget, 7. november 2023, pkt. 5:

Sagen udsættes til næstkommende møde, idet rangeringslisten tilrettes med udvalgets bemærkninger.

Sagsfremstilling genoptaget

Der er udarbejdet en ny rangeringsliste pr. 15. november 2023 for cykelstiprojekter. Udvalgets bemærkninger fra mødet den 7. november 2023 er indarbejdet i listen. [adresse] til anlæg af stier inden for byområder er flyttet til en rangeringsliste for byer.

Denne liste udbygges efterfølgende med mindre anlægsprojekter, som kan forbedre sikkerheden for cyklister i byer, fx krydsningsheller eller venteplads til venstresvingede cyklister.
Det skal bemærkes, at anlægsprisen i rangeringslisten giver et overblik over, hvilken udgiftsniveau et konkret projekt ligger.

Anlægsudgifterne til de enkelte stiprojekter er skønnede overslagspriser ud fra enhedspriser og erfaringstal og kan anvendes til prioritering indenfor anlægsrammen til cykelstier. Anlægsudgiften til et konkret projekt bør genberegnes før evt. frigivelse af anlægsmidler.

Teknik- og Miljøudvalget anmodes om at godkende den reviderede sti-prioriteringsliste.

### Økonomi

Udgangspunktet på investeringsoversigten for 2024 er 5,4 mio. kr. i cykelstipuljen. Heraf er de 1,310 mio. kr. forlodsprioriteret til dobbelrettet cykelsti fra [adresse] langs [adresse] frem til stationen.

### Fagchefen for Plan og Udvikling indstiller

|  |  |
| --- | --- |
| at | forslaget til den nye rangeringsliste dateret 15. november 2023 godkendes. |

### Beslutning

Indstillingen godkendt, idet udvalget prioriterer nr. 1, 2 og 3 på prioriteringslisten i 2024 til i alt 4,485 mio. kr.